รองนายกฯ ให้กำลังใจนักลงทุนไทยอย่าตื่นตระหนก หลังเปิดตลาดหุ้นไทยร่วงกว่า 35 จุด ชี้เป็นไปตามภาวะตลาดโลก
นายสมคิด จาตุศรีพิทักษ์ รองนายกรัฐมนตรี เปิดเผยภายหลังเป็นประธานการประชุม คณะกรรมการการให้เอกชนร่วมลงทุนในกิจการของรัฐ (PPP) ในวันนี้ว่า กรณีที่ดัชนีตลาดหุ้นไทยเปิดตลาดช่วงเช้าร่วงกว่า 35 จุดนั้น มาจากเหตุปัจจัยความผันผวนที่เกิดขึ้นทั่วโลก ไม่ใช่เฉพาะแค่ประเทศไทย โดยมาจากสาเหตุหลักคือ การตอบโต้กันด้วยมาตราการทางภาษีระหว่างสหรัฐอเมริกาและจีน กรณีผลกระทบจาก Brexit รวมถึงต้องติดตามการประชุมกลุ่ม G7 ที่จะเกิดขึ้นด้วย ว่าจะมีทิศทางอย่างไร แต่อย่างไรก็ตามสำหรับไทย เชื่อว่า ตลาดหลักทรัพย์แห่งประเทศไทย (ตลท.) และธนาคารแห่งประเทศไทย (ธปท.) จะติดตามความเคลื่อนไหวของตลาดเงินและตลาดทุนตลอดอย่างใกล้ชิด        นอกจากนี้รองนายกรัฐมนตรียังกล่าวอีกว่า ขอนักลงทุนอย่าตกใจ หรือกังวลจนมากเกินไปนักเพราะเป็นสถานการณ์ที่เกิดขึ้นทั้งโลกโดยประเมินแล้วว่าจะส่งผลกระทบกับไทยในระยะสั้นและไม่มากนัก